**БУДИЛНИК КОЈИ НЕ ПРЕСТАЈЕ ДА ЗВОНИ**

 „Устај, бандо! Свануло! Школа! Вртић! ' Ајде , брзо!“ – овако почиње сваки дан у мојој породици. Зазврчи наш будилник звани мамин громо-глас.

 Та банда смо Оги, Ива и ја. Сво троје различито реагујемо на звуке јутарњег будилника. Ја и Ива се покријемо по глави како бисмо продужили слатке снове. Оги насмејано отвара очи и почиње своје гимнастичење скачући по кревету ко по трамбулини.

 Будилник се поново оглашава: „Оги, Иво, Дуња!, Каснимо! Брже мало! Купатило, прање зуба, облачење! Народе, брже, каснимо!“

 Ја навлачим јастук на главу и неразумљиво мумлам:“'Оћу да спавам!“ Ива је наводно устала, седи на ивици кревета са полунавученом чарапом и хрче ли хрче.

 Будилник облачи Огија, али не престаје да звони: „Иво, не хрчи, облачи се! Дуња, устај. Сипаћу ти хладну воду на главу!“

 Стресем се од помисли на хладну воду, па се још јаче укопам у топлину кревета мумлајући: „Пусти ме да спавам!“

 Оги и Ива су сад већ спремни за полазак, још само да се обују, али ја се и даље кријем под покривачем.

 Будилник се тад окоми на мене. Открије ме, а онда „бездушно“ голица. Ако ме то не пробуди, ледена вода ће сигурно. На крају затворених очију навлачим гардеробу, умивам се ко мачка са два прста. Будилник побесни кад види како се ко паучина развлачим, па докопа чешаљ и тада је буђење засигурно успешно.

 Иако смо сви на ногама, спремни да кренемо свако својим послом, будилник и даље звони: „Дуња, јеси ли спаковала све књиге! Иво, обувај чизме, шта чекаш? Да нећеш врућу погачу? Огњене, облачи јакну. 'Ајде, крећемо.“

 Наш будилник нас прати до одредишта и звони, звони, звони...

**Дуња Крнетић**, ученица другог разреда

ОШ „Татомир Анђелић“, Мрчајевци, истурено одељење Мојсиње

Мајка: Драгана Крнетић

Адреса: Мојсиње

 32210 Мрчајевци